b'\n_START_ARTICLE_\nMitologija\n_START_PARAGRAPH_\nMitologija\xc2\xa0\xe2\x80\x93 mokslas, tiriantis mit\xc5\xb3 kilm\xc4\x99, esm\xc4\x99, reik\xc5\xa1m\xc4\x99 kult\xc5\xabrai. Tai yra sisteminis mit\xc5\xb3 rinkimas, tyrimas ir interpretacija. Mitologija taip pat vadinama tam tikros tautos, kult\xc5\xabros, religin\xc4\x97s, socialin\xc4\x97s ar etnin\xc4\x97s grup\xc4\x97s mit\xc5\xb3 visuma._NEWLINE_Mitologija kaip savaranki\xc5\xa1kas mokslas susiformavo Georges Dumezil d\xc4\x97ka. Vienas pagrindini\xc5\xb3 jos princip\xc5\xb3 tas, jog dievi\xc5\xa1kasis pasaulis yra \xc5\xbemogi\xc5\xa1kojo pasaulio l\xc5\xabkes\xc4\x8di\xc5\xb3, tro\xc5\xa1kim\xc5\xb3, santvarkos idealas. Visi \xc5\xbemogi\xc5\xa1kieji konfliktai, tarpusavio santykiai yra suabsoliutinami dievi\xc5\xa1kame plane. Mitai, pasakos, legendos ir sakm\xc4\x97s neai\xc5\xa1kina pasaulio rei\xc5\xa1kini\xc5\xb3 kilm\xc4\x97s, o sprend\xc5\xbeia etikos ir egzistencijos problemas. Taigi, da\xc5\xbenai pasakymas jog \xe2\x80\x9emitas paneigtas\xe2\x80\x9c yra klaidingas, nes tokiu atveju yra paneigiamas tam tikras kult\xc5\xabros idealas, be kurio ne\xc4\xafmanomas tolesnis kult\xc5\xabros pl\xc4\x97tojimasis._NEWLINE__NEWLINE_Kaip sak\xc4\x97 vienas \xc5\xbeymiausi\xc5\xb3 semiotikos pradinink\xc5\xb3 A. J. Greimas: _NEWLINE_\xe2\x80\x9eMitologija yra bendruomenin\xc4\x97s kult\xc5\xabros i\xc5\xa1rai\xc5\xa1ka, kaip kult\xc5\xabrinis tekstas, jinai gali ir turi b\xc5\xabti skaitoma ir i\xc5\xa1ai\xc5\xa1kinama j\xc4\x85 organizuojan\xc4\x8dios vidujin\xc4\x97s sistemos, o ne i\xc5\xa1 i\xc5\xa1or\xc4\x97s pasiimt\xc5\xb3 apriorini\xc5\xb3 kategorij\xc5\xb3 pagalba.\xe2\x80\x9c_NEWLINE_Tai rei\xc5\xa1kia, jog mitologija yra subtilus \xc5\xbemogui pravartus dalykas, kurio negalima vertinti i\xc5\xa1 pa\xc5\xa1alinio po\xc5\xbei\xc5\xabrio ta\xc5\xa1ko, tarkim fizikas negali interpretuoti mito pagal fizikos d\xc4\x97snius ir taisykles, kito tik\xc4\x97jimo praktikuotojas negali interpretuoti mito kaip klaidos remdamasis savo dogmomis. Mitai n\xc4\x97ra pasakojimai apie i\xc5\xa1sigalvotus ir fantastinius \xc4\xafvykius bei veik\xc4\x97jus, mitai pasakoja apie konkre\xc4\x8dias visuomen\xc4\x97je ir gamtoje kylan\xc4\x8dias problemas, jose dalyvaujan\xc4\x8dius charakterius, nurodydami t\xc5\xb3 problem\xc5\xb3 sprendimo b\xc5\xabdus ar pasekmes. Mitologija yra pravarti ne tik kult\xc5\xabros pl\xc4\x97tojimui, bet ir kult\xc5\xabros tyrimui, nes ji atspindi \xc4\xafvairi\xc5\xb3 visuomen\xc4\x97s sluoksni\xc5\xb3 kult\xc5\xabros idealus praeityje._NEWLINE_Mitologijos ne\xc4\xafmanoma suvokti i\xc5\xa1kart su ja susid\xc5\xabrus, nes da\xc5\xbenai mitologijos vaizdini\xc5\xb3 prasm\xc4\x97s b\xc5\xabna pamir\xc5\xa1tos arba pamir\xc5\xa1tamos. Mitologijai skaityti reikia tur\xc4\x97ti suvokim\xc4\x85 apie joje pateikiamus simbolius, alegorijas, vaizdini\xc5\xb3 ry\xc5\xa1ius. Mitologij\xc4\x85 galima palyginti su knyga, kurioje esama daug nesuprantam\xc5\xb3 \xc5\xbeod\xc5\xbei\xc5\xb3. T\xc4\x85 knyg\xc4\x85 galima perskaityti tik tada, kada turimas tinkamas \xc5\xbeodynas. _NEWLINE_Senoji mitologija, religija ir su jomis susijusios apeigos yra vienas seniausi\xc5\xb3 \xc5\xbemonijos dvasin\xc4\x97s k\xc5\xabrybos rei\xc5\xa1kini\xc5\xb3. Tai pirmin\xc4\x97 religija, pirminis pasaulio suvokimas. Jau ankstyvosios giminin\xc4\x97s santvarkos laikotarpiu, kuris apima v\xc4\x97lyv\xc4\x85j\xc4\xaf paleolit\xc4\x85 ir mezolit\xc4\x85, med\xc5\xbeiokl\xc4\x97s ir rankiojimo \xc5\xabkio s\xc4\x85lygomis visose gyvenimo srityse buvo susiformavusi\xc5\xb3 mitologini\xc5\xb3 vaizdini\xc5\xb3.\n_START_SECTION_\nBruo\xc5\xbeai\n_START_PARAGRAPH_\nA\xc5\xa1in\xc4\x97s temos mitologijoje yra pasaulio suk\xc5\xabrimo, pasaulio sunaikinimo ir atsinaujinimo mitai. Da\xc5\xbenai yra susij\xc4\x99 su skirting\xc5\xb3 j\xc4\x97g\xc5\xb3 kova (konkre\xc4\x8di\xc5\xb3 diev\xc5\xb3, dangaus ir \xc5\xbeem\xc4\x97s arba abstrak\xc4\x8di\xc5\xb3 g\xc4\x97rio ir blogio, \xc5\xa1viesos ir tamsos)._NEWLINE_Kitas svarbus mitologijos aspektas yra valdan\xc4\x8diosios dinastijos ar visos tautos kildinimas i\xc5\xa1 diev\xc5\xb3 arba auk\xc5\xa1tesni\xc5\xb3 nei kitos tautos b\xc5\xabtybi\xc5\xb3. Pirmu atveju tai suteikia valdan\xc4\x8diajai dinastijai religin\xc4\x99 valdymo legitimacij\xc4\x85, antru atveju mitai tarnauja gen\xc4\x8di\xc5\xb3 bendrumo poj\xc5\xab\xc4\x8diui formuoti ir stiprinti.'